লোঢা কমিটি বনাম ভারতীয় বোর্ডের লড়াইয়ের মধ্যেই সৌরাষ্ট্র ক্রিকেট সংস্থা বলে দিল, টেস্ট ম্যাচ নিয়ে কোনও অনিশ্চয়তাই নেই। ভারত বনাম ইংল্যান্ডের প্রথম টেস্টের আয়োজক সৌরাষ্ট্র ক্রিকেট সংস্থাই। রাজকোটে ৯ নভেম্বর থেকে প্রথম টেস্ট শুরু। 
শুক্রবার সৌরাষ্ট্র ক্রিকেট সংস্থার প্রধান এবং ভারতীয় বোর্ডের প্রাক্তন সচিব নিরঞ্জন শাহ ফোনে বলে দিলেন, ‘‘হম তৈয়ার হ্যায়। উই আর রেডি।’’ ভারতীয় বোর্ডের সঙ্গে লোঢা কমিটির যে সিরিজ নিয়ে চিঠি চালাচালি হচ্ছে, তার কোনও প্রভাব কি প্রথম টেস্টে পড়তে পারে? নিরঞ্জনের জবাব, ‘‘মনে তো হয় না। আমাদের এখানে সমস্ত আয়োজন সম্পূর্ণ। টেস্ট নিয়ে বিন্দুমাত্র সংশয়ও নেই।’’
সিরিজ নিয়ে অনিশ্চয়তার বাতাবরণ তৈরি হয়েছিল ইংল্যান্ড ক্রিকেট বোর্ডকে লেখা ভারতীয় বোর্ডের চিঠিতে। তাতে বোর্ড সচিব অজয় শিরকে ইংল্যান্ড বোর্ডকে জানিয়ে দিয়েছেন, লোঢা কমিটি ব্যাঙ্ক অ্যাকাউন্ট বন্ধ রাখতে বলায় তারা কোনও আর্থিক লেনদেন করতে পারবেন না। তার ফলে হোটেলের বিলও মেটাতে হবে ইংল্যান্ড বোর্ডকেই। তারপরেই বিভ্রান্তি তৈরি হয়েছিল সিরিজ নিয়ে। লোঢা কমিটির তরফে দাবি করা হয়, বোর্ড কর্তাদের মনোভাবের জন্যই সিরিজ নিয়ে অনিশ্চয়তা তৈরি হয়েছে। শুক্রবার যদিও সেই আশঙ্কা অনেকটা কমেছে। 
সৌরাষ্ট্র ক্রিকেট সংস্থা যেমন জানিয়ে দিয়েছে উদ্বেগ নেই, তেমনই ইংল্যান্ড ক্রিকেট বোর্ডও কোনও আশঙ্কার কথা জানায়নি। শনিবার রাজকোট পৌঁছে যাচ্ছে ভারতীয় দল। রবিবার হাজির হয়ে যাওয়ার কথা ইংল্যান্ডেরও।